Bruidegom ŉ week voor troue geskietSeymore Coetsee, ŉ bruidegom wat volgende Saterdag sou trou, is Vrydag dood na ŉ fratsongeluk met sy eie vuurwapen. Beeld berig Coetsee (34), bestuurder van die luukse Swala Lodge-wildsplaas sowat 30km wes van Bela-Bela, is geskiet terwyl hy ŉ wasmasjien geskuif het in die huis waarin hy en sy verloofde sou bly na die troue. Bryan Thomas, die wildsplaas se eienaar, het aan Beeld gesê die geweer het bo-op die wasmasjien gelê. Dit het op die vloer geval en ŉ skoot het afgegaan, aangesien die veiligheidspen nie aan was nie. Die koeël het Coetsee in die maag getref en by sy rug uitgegaan. Sam Sampson (34), Coetsee se verloofde, het ŉ paar tree van hom af gestaan toe die voorval plaasgevind het. Coetsee het in ŉ ambulans onderweg na ŉ hospitaal in Pretoria, aan die skietwond beswyk. Trudie Laubscher, Coetsee se tannie, het gesê die familie is verpletterd. “Dit is verskriklik om familielede wat regmaak vir ŉ vreugdevolle geleentheid mee te deel dat hulle nou eerder ŉ begrafnis gaan bywoon,” het sy gesê. – Sapa